Bybelskool » Bybelskool vir die derde kwartaal 2013
11 Jul2013 Bybelskool vir die derde kwartaal 2013
Ons lees hierdie kwartaal die boeke Daniël, Ester, Esra en Nehemia. Die eerste bydrae begin 18 Julie by www.bybelskool.com. Registreer op die voorblad om dit per e-pos te ontvang. Die eerste byeenkoms in die gemeente van Somerstrand is 31 Julie om 18:00-19:00 in die konsistorie.
Hier is ’n sinopsis van my beplanning:
Bydraes: 18 tot 31 Julie – Byeenkoms 31 Julie.
Bydraes: 1 tot 7 Augustus – Byeenkoms 7 Augustus. Esra en Nehemia weer wys hoe jy te werk gaan om ‘n geloofsgemeenskap op te bou. Ná die Kronis in 1 en 2 Kronieke sy waarderende blik op die verlede gegooi het om daaruit dinge te neem wat identiteitsvormend is, vertel hy in Esra-Nehemia verder van die drie leiers ná die ballingskap, naamlik Serubbabel, Esra, en Nehemia wat 1) die verhouding met God herstel deur die bou van die tempel en die herstel van die liturgiese omgang met God, 2) die fokus op die regte en reflekterende lees van die Bybel plaas sodat dit die hele lewe kan deursuur, en 3) op die herstel van die muur van Jerusalem fokus sodat die geloofsgemeenskap kan gedy in ‘n veilige ruimte waarin lewe kan floreer. Dit gee vir ons prentjies van hoe ons met God kan saamwerk in ons eie tyd wat uiters inspirerend is.
Bydraes oor Esra: 8 tot 21 Augustus – Byeenkomste 14 en 21 Augustus.
Bydraes oor Nehemia: 22 tot 4 September – Byeenkoms 28 Augustus en 11 September.
Die Bybelskool materiaal sinkroniseer meesal met die gemeente van Somerstrand se hantering van Die Storie. As ek egter die tydlyn van die Bybelboeke se verhale moet volg, moet ek dit eintlik min of meer as volg lees: Daniël, Esra 1-6, Haggai, Sagaria, Ester, Esra 7-12, Maleagi, Nehemia.
Die 3 profete Haggai, Sagaria en Maleagi se profesieë het direk met Esra en Nehemia se tydvak te make.
Haggai het 4 woorde vir Juda direk ná die ballingskap wat hulle aanspoor om die tempel te herbou, veral gerig aan Serubbabel.
Sagaria doen dieselfde, hoewel hy ook ‘n klomp ander sake aanspreek.
Al die probleme wat Maleagi aanspreek, is dinge waarvan ‘n mens in Esra en Nehemia lees: godsdienstig-gemengde huwelike, gebrek aan tiendes, korrupte priesters en sosiale ongeregtigheid.
Ester weer tree op in die tyd tussen Esra 6 en 7.
Maar, ek wil die 12 kleiner profete, waaronder dié 3 val, volgende jaar as ‘n eenheid hanteer. Só, ek gaan verwys na hulle, maar nog nie as sodanig lees nie.